정조 10년
丙午十月初五日辰時。上御誠正閣。大臣備局堂上引見入侍時。左議政李福源。知中樞府事具善復。行兵曹判書李命植。行司直金華鎭。左參贊金魯鎭。右參贊李在協。行戶曹判書鄭一祥。行司直鄭昌聖。行副司直李性源。吏曹判書兪彦鎬。禮曹判書徐有隣。行副司直李柱國徐有大。行都承旨李秉模。漢城右尹沈豐之。行副司直金思穆。校理李晴。同副承旨朴天衡。假注書朴蓍壽。事變假注書李德鉉。記事官李崑秀尹行任。以次進伏訖。福源曰。日氣甚寒。聖體。若何。上曰。一樣矣。福源曰。王大妃殿氣候。何如。上曰。一樣矣。福源曰。惠慶宮氣候。何如。上曰。一樣矣。福源曰。揀擇單子三日所捧。不滿三十張。以其年限太遠。故若此矣。昨日以此仰陳一箚。及承批旨。値日勢已晩。知委似難盡及於坊曲。昨日所捧則不多。而年限進定後則似勝於前矣。上曰。昨日所捧爲幾張乎。福源曰。不滿十張云矣。中人輩亦抄出根着人。則僅爲二十餘張矣。上曰。不必煩多爲之。而服色必不預備事知委乎。有隣曰。昨已知委。而今則初揀擇日字已定。不可不及今備待。然後庶無臨時窘急之弊矣。上曰。受單中又當抄出以下。亦不必及今爲之。中人輩則不以揀擇例爲之矣。仍命次對爲之。福源曰。右相以隷儀進去。未及入來矣。仍奏曰。頃因前掌令李師曾上疏及忠淸前水使李延弼所懷。海美縣船艙移設於洪州西倉面或沙器浦便否。令道臣躬審形止。論理狀聞後稟處之意。覆啓。分付矣。卽見忠淸監司金光默狀啓。則以爲西倉浦。三面接海。四時受風。固非藏船之所。亦無掘浦之路。移設一款。初非可論。沙器浦則無一汊港。直是茫洋。潮落流沙。便爲陵地。俾得幾十百民力。可鑿五六十步。而鎭日衝擋之水。易致潰缺。海美洪州兩邑守令。不無甲乙之論。而終不如仍舊貫之爲便。船艙移設事置之。仍於本縣船艙處。待明年秋成。掘浦藏船事。請令廟堂。稟旨分付矣。船艙處所。本多異同之議。而當初設置。必擇便宜之地。若非十分的見。其去故就新之有利無害。則有不可輕議變遷。道臣論理。儘有意見。移設一款。置之。待明秋淈浦事。依所請另飭該邑。着意擧行事。分付。何如。上曰。依爲之。出擧條上曰。將臣之意。何如。善復曰。臣則未及目見其設艙處。而今若修築設置。則似勝於前矣。柱國曰。所謂掘浦。別無利矣。雖曰設置船艙。而不過一二年。若有海溢之時。則別無異於前矣。有大曰。臣亦未及目見其移設處。而雖一二年得效。而利則大矣。善復曰。臣以此事。年前仰陳一疏矣。上曰。予亦記有矣。福源曰。前因武兼金貴澤所懷。耽羅移粟時土産雜物。移納于羅州濟民倉便否。令道臣往復該牧。論理狀聞之意。有所行會矣。卽見全羅監司沈頤之狀啓。則枚擧三邑牒報以爲。駕海之路。經過七山險洋。多有臭載之患。故一島民情。皆願移納於羅州。且濟民倉。近因糶糴於各邑。百餘間倉舍。一倂空虛。羅舖元穀之散在各邑者。雖盡數移儲。亦無狹窄之慮。在官家無創始之難。在島民免涉險之危。依該牧所願。涼藿分俵。除却湖西九邑。換定羅州附近。以爲分數俵賣之地事。請令廟堂稟旨分付矣。經涉險洋。不但臭載之可惜。實關民命之安危。三邑論報。皆以移納爲便。道臣狀聞亦以依施爲請。其在軫念之道。宜無持難之事。而羅里舖設置旣久。規模已成。變通之擧。恐難容易。且羅州附近。皆屬歉荒。創設之初。似多不便。更令道臣。詳問便否於羅州諸邑。參量事勢。論理狀聞後。稟處。何如。上曰。曾經道伯。各陳所見。可也。左參贊金魯鎭曰。羅舖濟倉。均爲耽羅救荒之備。而雜物船運。旣有遠近便否之別。則以此移彼。恐無創設難易之可言。且湖西九郡之散賣。亦爲越他境貽民弊之端。羅州以下諸邑民情。如不以爲難便。則依狀請移屬濟倉。似爲兩便。俄於賓廳。亦以此酬酢於大臣矣。行戶曹判書鄭一祥曰。羅里舖倉。蓋爲接濟耽羅而設也。而島民聞多臭載之患。至有移納之願。湖西九郡。若無所害。羅州近邑。皆以爲便。則移屬於濟民倉。似無所妨。禮曹判書徐有隣曰。羅舖穀物。散在各邑。臨陂羅州。別無異同。湖西九郡所受涼藿。羅州等附近邑。若皆願受。不以爲苦。則取便移設。有利無害。此一款。更令道臣。詳探物情後擧行。恐合事宜矣。上曰。依爲之。出擧條福源曰。此外別無稟定事。諸堂中有所啓者。使之仰奏。何如。上曰。唯。善復曰。鑄錢自今始役。而向因戶判筵奏。監官中安昭。見在罪中。故不得一體監董矣。渠之所罪。是占便之一事。不可因渠之所欲而置之。使之董役。何如。上曰。從便爲之也。自何日起火耶。善復曰。以十九日起火矣。上曰。當此之時。想必有錢荒。果何如。而各軍門價布。若以錢代納。則八道錢路。想有倍艱於前矣。柱國有大曰。此則不然矣。雖以錢代納。而不是藏在軍門。卽皆散出。故猶勝於原捧時矣。命就座。思穆曰。本廳物力。自來凋殘。軍校支放。參用雜穀。故以一年各屯稅船運放下。今因畿伯狀啓。竝爲執留該邑。給價補賑云矣。曾於癸卯。以逐朔放料之資。勢難推移之意。自廟堂覆啓蒙允。獨於今年。行此癸卯所無之例。則不但需用之難辦。來後之弊。不可不念。依前輸納本廳。何如。上曰。令廟堂草記稟處。可也。出擧條思穆曰。本廳今年當捧耗條及各樣需米。爲四千一百石零。雖在常年。輒致塗抹分排。今於畿伯年分狀覆啓後。還耗需米兩名色停退之數。將至八百石之多矣。其餘以錢代捧者。明年糶糴。自可立本姑先留庫中取用。以爲支放之地。而至於停退條。宜有別般區劃之道。下詢處之。何如。上曰。此亦令廟堂草記稟處。可也。出擧條上曰。工判事過矣。再昨入來。故予果悉諭。而此則事體所在。不可無申飭矣。福源曰。聖敎至當矣。仍奏曰。有司堂上趙時俊。前後下敎。昭晣無餘。勉飭備至。日昨籌坐。亦旣來赴。而今日賓對。懸病不進。處義未免太過。事體殊涉未安。從重推考。申飭行公。何如。上曰。依爲之。出擧條上曰。今則昭晣。至矣盡矣。若又一向引執。則便同更要昭晣。此於分義所在。豈不甚如何乎。蓋從宦之臣。一逢入言。輒皆若是引執。則終無束帶出仕之人。此甚過矣。福源曰。昨日來會本司時相見。而不敢晏然行公爲言矣。福源曰。近聞將臣之言。則今番諸道保米。或停退或代錢之故。前頭支放。萬萬罔措云。軍門形勢。實爲可悶。且以朝家事體言之。災年施惠。亦有分數。毋論分等之高下。一例寬恤。無所區別。終欠綜核之政。臣意則三軍門保米之停退與代錢。只尤甚邑之次邑尤甚之次面施行。其餘則勿論似好。故敢達矣。上曰。依爲之。出擧條李晴進伏。上曰。向因此玉堂之章奏。竹浦引水事。予果巡山時。空然作半日行役矣。晴曰。臣有區區所懷。敢達矣。國之有臺閣。猶人之有耳目。耳日之於人。不可一時無者。而臺閣之於國。亦不可一時無者也。今之居臺閣者。雖不得匡君德而裨世道。以盡淸朝耳目之責。而顧其職則莫重。雖於平常無事之時。固當扶奬策勵。以爲廣聰明之道。而況今亂逆層生。懲討時急。臺閣之責。在近日尤重。而筵奏之際。或有過加摧折。牌招之啓。幾至累日不下。殿下之視臺閣。無異冗官。故臺閣之自處。亦無異於漫職。以至今日賓對。無一人登筵者。違牌之諸臺。雖未知情病之如何。而此莫非殿下未克禮待之致。伏願繼自今。益軫優待之道。俾盡恢言路廣耳目之方焉。上曰。言則是矣。當留意矣。出擧條晴曰。蓋爲人臣者。不可與逆共戴。天地之常經。而乃今蔡濟恭之逆節難掩。廷臣所共知。殿下一向庇覆。終靳允從。臣實慨然矣。上曰。此則不必更提。向日筵席。已悉諭。而第一件事。旣已不忍言。置之禁令。第二件事。予旣質言。第三件事。亦旣脫空。而近日賓筵。每每以此煩陳。此亦紀綱所在。向者徐浩修。以面質事爲言。故予以爲駭然矣。予旣質言。而大抵此擧。予豈得已也。左右思量。終無好道。故不得已有所下敎。雖是無於古例。而旣云自上質言。則在下之道。固當奉信。而以今日儒臣之所奏見之。苟然塞責。便成謬套。若此之習。予甚不取也。蓋予豈不知以文蹟。頒示昭晣。而筵敎亦云過當。故姑置之矣。今儒臣。若以予言謂無實。第爲陳奏。而言不可不愼。須思量爲之。晴曰。殿下每於察濟恭事。廷臣若欲奏一言。則輒皆摧折。此非開言路之本意矣。上曰。此非閑漫酬酢。只擧其端也。玆事實係王綱。所言深愼爲之。儒臣以年淺之故。不知事端之何如矣。一箇蔡濟恭。予有何顧惜而若是乎。一件是禁令。三件是已爲脫空。只有二件事。而此則予旣以質言。則儒臣。將何說言及乎。今日儒臣。非不知嚴處。而特以培養之故。不爲處分。卽爲就座。晴曰。旣發所懷。不可中止。當畢陳矣。上曰。十二日筵敎之後。又聞俄者下敎。焉敢更煩。卽爲就座。福源曰。人心物情。一向若此。是豈不悶然者乎。上曰。予非不知頒示文蹟。而筵敎旣是過中。故姑且不爲矣。今日儒臣之所奏。自此庶得究竟矣。上曰。慶尙道分等狀啓。今筵。因爲回啓好矣。福源曰。此是民情大事。不司率爾爲之矣。上曰。然則有堂上一人。就議大臣後。更爲入侍。稟處。天衡曰。開城府失火民人狀皆事。有後日入侍提稟事。曾有下敎。敢此仰達矣。上命書傳敎曰。依前下敎。各別顧助事。回諭。以臺諫牌招啓辭。上命書傳敎曰。違牌都憲許遞。與未差之代。政官牌招開政。以在京無故人差出。待下批牌招署經。以司諫宋銓獻。納申禹相牌不進罷職傳旨。上命書傳敎曰。只推。更爲牌招署經。仍命退。諸臣以次退出。